ยูโอบีหวนรุกบัตรเครดิต
ยูโอบีทุ่มงบเท่าตัว อัดแคมเปญบัตรเครดิต เจาะลูกค้ารายได้ 3 หมื่นขึ้น ตั้งเป้าขยายฐานบัตร 1 ล้านใบ
2 ก.ย. 2559

ยูโอบีทุ่มงบเท่าตัว อัดแคมเปญบัตรเครดิต เจาะลูกค้ารายได้ 3 หมื่นขึ้น ตั้งเป้าขยายฐานบัตร 1 ล้านใบ 
นายธีรวัฒน์ ตรีรัตน์ดิลกกุล ผู้ช่วยกรรมการผู้จัดการใหญ่ ธนาคารยูโอบี เปิดเผยว่า ตั้งเป้าให้ฐานบัตรเพิ่มขึ้นเป็น 3 ล้านใบภายในสิ้นปี 2561 และรักษาระดับยอดใช้จ่ายผ่านบัตรเติบโตเป็น 2 เท่าของตลาดอย่างต่อเนื่อง โดยหลังจากทุ่มงบการทำตลาดเพิ่มมากกว่าเท่าตัว ตามแผนที่จะกลับมารุกตลาดบัตรเครดิตในปีนี้ ทำให้ฐานบัตรเครดิตสิ้นเดือน มิ.ย. 2559 เพิ่มขึ้นเป็น 7.3 แสนใบ จาก 7 แสนใบเมื่อสิ้นปีก่อนหน้า และสิ้นปีนี้คาดว่าจะปิดที่ 7.7 แสนใบ ขณะที่ยอดการใช้จ่ายผ่านบัตรครึ่งปีแรกเติบโต 18.9% สูงกว่าภาพรวมตลาดที่เติบโต 8.5% ถึง 2 เท่า จากเดิมจะเติบโตเท่ากับตลาด
สำหรับการขยายฐานบัตรจะเจาะกลุ่มบัตรเครดิตพรีวิไมลส์ ที่มีฐานรายได้ 5 หมื่นบาทขึ้นไป เพราะมีเสียงตอบรับที่ดีจากลูกค้าที่ชอบเดินทาง ปัจจุบันบัตรพรีวิไมลส์มี 8,000 ใบ คิดเป็น 11% ของฐานบัตรรวม แต่มียอดการใช้จ่ายสัดส่วนถึง 40% โดยเพิ่มสิทธิประโยชน์ในการสะสมคะแนนและสะสมไมล์จากยอดการใช้จ่ายมากขึ้น
นอกจากนี้ จะขยายฐานบัตรเครดิตพรีเฟอร์แพลทินัม สำหรับผู้มีรายได้ 3 หมื่นบาทขึ้นไป ที่มีสัดส่วน 20% ของฐานบัตรรวม โดยมุ่งแคมเปญในหมวดรับประทานอาหารและเดินทางเป็นหลัก ที่มีสัดส่วนการใช้จ่ายผ่านบัตรอันดับต้นๆ พร้อมปรับปรุงสิทธิประโยชน์การสะสมคะแนนให้มากขึ้นในหมวดใช้จ่ายชีวิตประจำวัน ได้แก่ เติมน้ำมัน ห้างสรรพสินค้า ซูเปอร์มาร์เก็ต และรับประทานอาหาร
ขณะเดียวกัน ไตรมาสสุดท้ายจะออกบัตรเครดิตใหม่ กลุ่มเป้าหมายเป็นคนรุ่นใหม่วัยทำงานอายุ 18-35 ปี ฐานเงินเดือน 3 หมื่นบาทขึ้นไปที่มีศักยภาพในการใช้จ่าย จากนั้นในไตรมาส 2 ของปี 2560 มีแผนออกบัตรเครดิตใหม่เจาะกลุ่มลูกค้าระดับบน (ไฮเอนด์) ที่มีสินทรัพย์ภายใต้การจัดการ (เอยูเอ็ม) 50 ล้านบาทขึ้นไป หรือมียอดใช้จ่ายผ่านบัตรมากกว่า 2 ล้านบาท/ปี
“หัวใจสำคัญคือต้องการเพิ่มสัดส่วนบัตรพรีวิไมลส์และบัตรพรีเฟอร์แพลทินัม รวมกันให้ได้ 40-50% คาดว่าจะเป็นไปตามเป้าได้ภายใน 2 ปี” นายธีรวัฒน์ กล่าว
ด้านหนี้ที่ไม่ก่อให้เกิดรายได้ (เอ็นพีแอล) ของบัตรเครดิตสามารถควบคุมได้จาก 2.3% เมื่อสิ้นปีที่แล้ว มาอยู่ที่ 2.2% จากการติดตามลูกค้าเดิมอย่างใกล้ชิด โดยกลุ่มเสี่ยงมากจะตรวจสอบเครดิตบูโรทุกไตรมาส และกลุ่มเสี่ยงต่ำจะตรวจสอบทุก 6 เดือน-1 ปี ส่วนลูกค้าใหม่มีการคัดกรองคุณภาพซึ่งจากยอดสมัครบัตร 2 หมื่นคน/เดือน มีอัตราอนุมัติราว 50%